זכייה כפולה ללהקת המחול חולית מבאר שבע בתחרות הכוריאוגרפיה לבמה בפסטיבל אשדודאנס 2019 - עם הריקוד "תשליך" בביצוע רקדני הלהקה הבוגרת והריקוד "הורה גאיה", שניהם עם כוריאוגרפיה וניהול אמנותי של לירן מיכאלי.
הפסטיבל הבינלאומי נערך בעיר אשדוד בפעם השנייה. זוהי חגיגת מחול המתפרשת על פני ארבעה ימים בשלל מוקדים בעיר: באולמות, בהיכלי הספורט ותחת כיפת השמיים. בפסטיבל הועלו מופעי מחול בינלאומיים לצד הפקות מקור ייחודיות, מופעי מחווה לגדולי המוזיקה הישראלית וגם הרקדות עם מיטב האמנים, לצד פולקלור ישראלי לגווניו.
הצוות של חולית כולל מנהלות החזרות נווית אזולאי ותהילה מימון, את מנהלת הלהקה בתאל מיכאלי ומנהלת בית הספר מתי מינדלין. מי שהשתתפה בשני אירועים גדולים היא אפרת כהן, בת 16, המופיעה מגיל קטן ב''חולית'' אצל לירן מיכאלי . היא הופיעה בשבוע שעבר בפסטיבל כרמיאל ועלתה להופיע באשדודאנס וקטפה פעמיים את המקום הראשון. היא תלמידת כיתה י''א בתיכון מקיף ו'.